Ягода (село)
Ягода е село в Южна България. То се намира в община Мъглиж, област Стара Загора.

География 
Село Ягода се намира в Задбалканските котловини. Почвата е алувиална (наносна), а климатът – с четири сезона, като лятото е топло, а зимата е суха и студена. Населеното място се намира на 15 км от центъра на град Стара Загора (приблизително 10 минути с автомобил). Разположението му е идеално за целогодишен туризъм, поради уникалните географски особености и възможности.

История 
Първото име на село Ягода е било Чинакчии. До 1950 г. село Ягода се е казвало Горно Паничерево. През годините село Ягода е било обект на множество запитвания и опити за развитие, но до реални сериозни инвестиции все още не се е стигнало. Също така с. Ягода е било в проект за изграждане на възстановителен и подготвителен център на БОК (Български Олимпийски Комитет)

Официалната религия в село Ягода е християнство.

Културни и природни забележителности 
В селото има множество извори на лечебна минерална вода с висока температура (40 – 45 градуса Целзий), подходящи за лечение или възстановяване. Много от тях са с уникални показатели, като използваемостта им е почти нулева. Поради уникалните си географски, природни и водни находища, селото има възможността да се превърне във водещ балнео-лечебен център на Балканския полуостров.

Като културен паметник може да отбележим старата баня, която може да се похвали с впечатляваща архитектура. Тя е проектирана от старозагорския архитект Христо Димов в началото на ХХ век. Община Мъглиж е поела дългосрочен дълг от Фонд „ФЛАГ“ в размер на 1,9 млн лв за извършване на ремонт и реконструкция на обекта с цел възобновяване на дейността му.

Икономика 
Благодарение на това, че Паневропейски транспортен коридор 9 (Паневропейски транспортни коридори) преминава през селото, то е притегателна сила за разнородни бизнеси свързани с транспорта на стоки. Свои бази имат логистичните компании „Бисери-74“ ЕООД, „Таньо Иванов – Шопа“, „Аутотранспорт – Шопа“ ЕООД.

Балнео-лечебният туризъм също се развива експоненциално. В село Ягода гости посрещат СПА Къща за гости „Валентина“, Хотел & СПА Терма, Балнео и СПА Хотел „Минерал Ягода" и други като към януари 2021 г. в деловодството на Мъглиж са постъпили инвестиционни намерения за изграждането на още два СПА комплекса.

Уникалното разположение на село Ягода между Средна гора и Стара планина е благоприятна среда и за отглеждане на българска маслодайна роза. В покрайнините на селото има над 280 декара розови масиви, като те са основно собственост на биопроизводител на органична козметика.

Редовни събития 
 Лазаруване, коледуване

Спорт 
Селото има футболен отбор, който се състезава в Югоизточна „В“ група, отборът разполага с добре затревен терен с размери 80 / 40.

Източници

Външни препратки 
 www.flag-bg.com
 www.alteyaorganics.bg

Села в област Стара Загора
Населени места в община Мъглиж